text: শ্রাবণ মাসে হাঁসফাঁস গরমে নাজেহাল বাংলাদেশের মানুষ ! - Sotto Samachar শ্রাবণ মাসে হাঁসফাঁস গরমে নাজেহাল বাংলাদেশের মানুষ ! - Sotto Samachar
  শ্রাবণ মাসে হাঁসফাঁস গরমে নাজেহাল বাংলাদেশের মানুষ !
  সারা বিশ্বে জলবায়ু পরিবর্তনের ফলে আবহাওয়ার গতি প্রকৃতি দ্রুত বদল হচ্ছে। যার ফলে বাড়ছে তাপমাত্রা। মাঝের কিছু দিন তাপমাত্রা কিছুটা নিয়ন্ত্রণে ছিল দেশে। কিন্তু গত দুই-তিন দিন ধরে বাংলাদেশে তাপপ্রবাহের ঘটনা আবারও ঊর্ধ্বমুখী। বাংলাদেশ সরাকারী পরিসংখ্যান থেকে এই তথ্য সামনে এসেছে। যা দেখার পরে চিন্তার ভাঁজ পড়েছে বিশেষজ্ঞদের কপালে।
  বর্তমানে দেশের উপর দিয়ে তাপ প্রবাহ বয়ে যাচ্ছে। প্রচণ্ড গরমে নাভিশ্বাস অবস্থা সকল মানুষের। আবহাওয়া অধিদপ্তার জানিয়েছে, দেশের উপর দিয়ে বয়ে চলা মৃদু তাপ প্রবাহ আরও কিছুদিন অব্যাহত থাকতে পারে। আবহাওয়া অধিদপ্তরের সোমবার সন্ধ্যা ৬:০০ টা থেকে পরবর্তী ২৪ ঘণ্টার জন্য প্রযোজ্য বুলেটিনে এই তথ্য জানায় বাংলাদেশ আবহাওয়া অধিদপ্তর।
  উক্ত বুলেটিনে বলা হয় সীতাকুণ্ডু, সন্দ্বীপ, রাঙ্গামাটি, ফেনী, চাঁদপুর, মাঈজদীকোর্ট অঞ্চলসহ রাজশাহী, রংপুর, ঢাকা, খুলনা, বরিশাল, সিলেট এবং ময়মনসিংহ বিভাগের উপর দিয়ে মৃদু তাপ প্রবাহ বয়ে যাচ্ছে এবং তা আরও অব্যাহত থাকবে।
  আবহাওয়া অধিদপ্তরের বুলেটিনে আরও বলা হয়, মৌসুমি বায়ুর অক্ষ পাঞ্জাব, হরিয়ানা, উত্তর প্রদেশ, বিহার পশ্চিমবঙ্গ ও বাংলাদেশের মধ্যাঞ্চল হয়ে আসাম পর্যন্ত তা বিস্তৃত রয়েছে। এর একটি বর্ধিতাংশ উত্তর বঙ্গোপসাগরে অবস্থান করছে। মৌসুমি বায়ু বাংলাদেশের দক্ষিণাঞ্চলের উপর মোটামুটি সক্রিয় এবং বাংলাদেশের অন্যত্র তা কম সক্রিয় এবং উত্তর বঙ্গোপসাগরে মাঝারি অবস্থায় বিরাজ করছে।
  আবহাওয়া বুলেটিনের পূর্বাভাসে আরও বলা হয় খুলনা, বরিশাল এবং চট্রগ্রাম বিভাগের অনেক জায়গায় ও রাজশাহী, রংপুর, ঢাকা, ময়মনসিংহ এবং সিলেট বিভাগের কিছু কিছু জায়গায় অস্থায়ীভাবে দমকা হাওয়াসহ হালকা থেকে মাঝারি ধরনের বৃষ্টি বা বজ্রপাত সহ বৃষ্টি হতে পারে। সেই সাথে দেশের কোথাও কোথাও মাঝারি ধরনের ভারি থেকে ভারি বৃষ্টিপাত হতে পারে। সূত্র: ইউএনবি / সময়